Document ID: 32005L0086

A BIZOTTSÁG 2005/86/EK IRÁNYELVE
(2005. december 5.)
a takarmányban előforduló nemkívánatos anyagokról szóló 2002/32/EK európai parlamenti és tanácsi irányelv I. mellékletének a kamfeklór tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányban előforduló nemkívánatos anyagokról szóló, 2002. május 7-i 2002/32/EK európai parlamenti és tanácsi irányelvre (1) és különösen annak 8. cikke (1) bekezdésére,
mivel:
(1)
A 2002/32/EK irányelv úgy rendelkezik, hogy tilos azon takarmányozásra szánt termékek használata, amelyek az I. mellékletben meghatározott legnagyobb szinteket meghaladó mértékben tartalmaznak nemkívánatos anyagokat.
(2)
A 2002/32/EK irányelv elfogadásakor a Bizottság bejelentette, hogy az irányelv I. mellékletében megállapított előírásokat az újabb tudományos kockázatelemzések alapján, és a szennyezett nem megfelelő termékek - bármilyen hígításban - takarmányozásra való felhasználásának tilalmát figyelembe véve később felülvizsgálják.
(3)
A Bizottság kérésére az Európai Élelmiszer-biztonsági Hatóságnak (EFSA) az élelmiszerláncban előforduló szennyező anyagokkal foglalkozó tudományos testülete 2005. február 2-án szakvéleményt fogadott el a kamfeklórt mint takarmányokban előforduló nemkívánatos anyagot illetően.
(4)
A kamfeklór egy nem felszívódó rovarirtószer, amelynek a használatát a világ legtöbb részén betiltották. A kamfeklór-keverékek bonyolult összetételűek, legalább 202 különböző azonosított kongenerrel (kongenerek = egy vegyületcsalád tagjai). Tekintve, hogy nehezen bomlik le, valamint kémiai tulajdonságai miatt, a kamfeklór továbbra is jelen van a környezetben.
(5)
Míg a technikai keverékekben meghatározó összetevőként jelenlévő kongenerek közül néhány (mint például a CHB 32) biológiailag viszonylag gyorsan átalakul, mások (mint például a CHB 26, a CHB 50 és a CHB 62) nehezebben bomlanak le és biológiai felhalmozódásuk jelentős az élelmiszerláncban. A CHB 26, CHB 50 és CHB 62 kongenerek használhatók a kamfeklór-szennyezettség indikátoraként. A CHB 32 alkalmas a rövid idővel korábban történt szennyezés indikációjára és felhasználható az esetleg rosszhiszeműen alkalmazott gyakorlat kimutatására szolgáló ellenőrző programokban.
(6)
Az állatok kamfeklór-expozíciójának fő forrása a halolaj és a halliszt. A haltáplálékok (főleg a húsevő fajok esetében) jelentős mennyiségű hallisztet és halolajat tartalmazhatnak. Más állatok esetében a halliszt felhasználása csekély, így a takarmány miatti expozíciójuk is kisebb.
(7)
A halak a legérzékenyebbek a kamfeklór-mérgezésre. A kamfeklór nagy mennyiségben kerül át a zsíros halak fogyasztható szöveteibe, míg más haszonállatoknál ez kisebb. Az emberi expozíció fő forrását a halak jelentik, különösen a lipidekben gazdag fajok, ugyanakkor más források kevésbé jelentősek.
(8)
Helyénvaló a kamfeklór tekintetében az összes takarmányra vonatkozó jelenlegi általános legnagyobb szintet felváltani a halolajban, hallisztben és haltáplálékban lévő kamfeklórra vonatkozó legnagyobb szinttel, biztosítandó, hogy ezek a termékek ne jelentsenek veszélyt az emberi és az állati egészségre. Az élelmiszer-biztonság javult annak köszönhetően, hogy a halak által közvetlenül felvett táplálékban a kamfeklór-szint jelentősen csökkent, és további javulás várható a kamfeklór-expozíció fő forrásaként azonosított, állati takarmányozásra szánt termékek célzott szabályozásának végrehajtásával.
(9)
A kamfeklórra megadott jelenlegi általános legnagyobb szint nem tükrözi a halolajban lévő jelenlegi normál háttérszennyezettséget. Helyénvaló egy legnagyobb szint meghatározása a halolajra, figyelembe véve a háttérszinteket, úgy, hogy ne kerüljön veszélybe az állatok egészsége és a közegészség. Ezt a legnagyobb szintet később felül kell vizsgálni a mentesítési eljárások szélesebb körére való szükséges alkalmazásának fényében.
(10)
A 2002/32/EK irányelvet ennek megfelelően módosítani kell.
(11)
Az ebben az irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2002/32/EK irányelv I. melléklete ezen irányelv melléklete szerint módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek a hatálybalépésétől számított legkésőbb tizenkét hónapon belül megfeleljenek. Az említett rendelkezések szövegét, valamint a rendelkezések és ezen irányelv közötti megfelelési táblázatot haladéktalanul közlik a Bizottsággal.
A tagállamok által jóváhagyott rendelkezések hivatkozást tartalmaznak ezen irányelvre, vagy hivatalos közzétételük alkalmával ilyen hivatkozást kell hozzájuk fűzni. A tagállamok maguk döntik el ennek a hivatkozásnak a módját.
(2) A tagállamok közlik a Bizottsággal a nemzeti joguknak azokat a rendelkezéseit, amelyeket az ezen irányelv által szabályozott területen fogadtak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2005. december 5-én.

Labels: 0
17
20
6